钦定古今图书集成/明伦汇编/氏族典/第557卷 > 《廖用贤尚友录》 > 司马相如
## 钦定古今图书集成/明伦汇编/氏族典/第557卷 > 《廖用贤尚友录》 > 司马相如

按《汉书司马相如传》：“相如字长卿，蜀郡成都人。少好
读书，击剑，名犬子，慕蔺相如之为人，更名相如。以訾
为郎，事景帝为武骑常侍。梁孝王来朝，从邹阳、枚乘
之徒，相如说之，因病免。客游梁，著《子虚之赋》。会梁孝
王薨，相如家贫，过临卭令王吉，吉缪为恭敬。临邛富
人卓王孙为令，召客，酒酣奏琴。王孙有女文君，新寡”，
相如以琴心挑之，文君夜亡奔。相如归成都，家徒四
壁立，文君乃与相如俱之临卭，买酒舍。文君当罏，相
如著犊鼻裈，涤器市中。卓王孙耻之，乃分僮百人，钱
百万，归成都为富人。蜀人杨得意为狗监，侍上，上读
《子虚赋》，喜之，曰：“朕独不得与此人同时哉！”得意言邑
人司马相如为此赋。上惊，召见相如，请为天子游猎
之赋。上令尚书给笔札，为《上林赋》以奏，天子以为郎。
数岁，以通道西南夷，使谕巴蜀。还，拜中郎将，建节使
蜀，通邛、筰。后有人言相如使时受金，免官，复召为郎。
口吃，有消渴病，尝称疾闲居，从上至长杨，上好自击
熊豕，相如疏谏，善之。上好仙，奏《大人赋》，病免居茂陵。
天子以相如病，使取其书，而相如已死，遗书一卷，言
封禅事，奏之，天子异焉。